paragraph_text: Lord Voldemort (rođen kao Tom Marvolo Riddle 31. prosinca 1926.), izmišljeni lik iz serije romana o Harryju Potteru britanske spisateljice J. K. Rowling. On je zli čarobnjak i najveći negativac u romanima koji želi osigurati ogromnu moć i besmrtnost korištenjem crne magije. Voldemort se pojavio u šest od sedam dosad objavljenih romana: u Harryju Potteru i Kamenu mudraca zaposjeo je tijelo svog sluge Quirinusa Quirrella, u Harryju Potteru i Odaji tajni pojavio se kao sjećanje iz svog dnevnika, u Harryju Potteru i Plamenom peharu pomoću magije vratio je svoje tijelo, u Harryju Potteru i Redu feniksa borio se s Albusom Dumbledoreom, a u Harryju Potteru i Princu miješane krvi prikazan je samo u sjećanjima u situ sjećanja. Ne pojavljuje se u Harryju Potteru i zatočeniku Azkabana, iako je tamo često spominjan te se u zadnjem, sedmom dijelu ponovno pojavljuje kao glavni antagonist.